Саопштење Врховног штаба НОВЈ о стрељању новембра 1942
Фотокопија оригинала у архиви Музеја Авноја и Поуња у Бихаћу

САОПШТЕЊЕ

ВРХОВНОГ ШТАБА НАРОДНО-ОСЛОБОДИЛАЧКЕ ВОЈСКЕ

И ПАРТИЗАНСКИХ ОДРЕДА ЈУГОСЛАВИЈЕ

У току борбе на сектору Јајце заробљени су од стране немачких окупаторских трупа и њихових слугу народних издајица четника, наши другови:

КНЕЖЕВИЋ ВЛАДИМИР, активни поручник бивше југословенске војске, командант III Н.О. Ударне бригаде,

БУРЏОВИЋ РИФАТ, политички радник III Н.О. Ударне бригаде,

ЖИЖИЋ ТОМАШ, командант ИВ батаљона III Н.О. Ударне бригаде.

Фашистичке звери ставиле су наше другове на највеће муке и најзад измрцварене и испребијане предали усташким крволоцима, који су их стрељали.

И у овом гнусном чину показала се сарадња четничких и усташких бандита под руководством њихових господара фашистичких окупатора — непријатеља свих слободољубивих народа и бораца за слободу и независност своје домовине..

Вест о погибији наших другова тешко је одјекнула у редовима бораца Народно-ослободилачке војске и партизанских одреда Југославије. Та вест је са истим болом одјекнула и у читавом нашем поробљеном, али не и покореном, народу. Та вест је још теже и са још већим болом одјекнула у читавом Санџаку, родном крају стрељаних другова. Крв зверски убијених хероја, неустрашивих бораца за ослобођење својих поробљених народа, тражи одмазду. У редовима наше војске и у читавом нашем народу избила је још јача мржња против народних изрода и против фашистичких окупатора, још јаче пламти праведни гнев наших бораца за слободу.

Губитком ових наших другова, најбољих синова нашег напаћеног народа, који су од првих дана борбе против окупатора показали безграничну љубав и оданост народно-ослободилачкој борби, народ је лишен тројице својих најбољих руководилаца. Као војни и политички руководиоци они су били увек у првим борбеним редовима, и у толико је њихов нестанак теже погодио све борце.

Као одмазду за ово подло, прљаво, нечовечно и зликовачко убиство стрељано је 130 усташких разбојника који су ухваћени приликом ослобођења крајишког града Бихаћа. Између осталих стрељани су:

1. Дујмовић Петар, из Заваља. Усташа и члан Покретног преког суда, који је отерао у смрт на десетке антифашиста.

2. Уремовић Доминик, из Бихаћа. Као усташа задржао 37 православних сељака који су ишли на рад у Немачку и предао их усташком редарству, где их је његов син дивљачки мучио и све поубијао.

3. Млинарић Илија, из Слав. Брода. Као заклети усташа прошле године бацао невине људе у јаму и зверски убијао старце, жене и децу.

4. Алтић Мехмед, познати крволок. Силовао 9 девојака, које је после овог гнусног чина зверски убио,

5. Машић Ибрица, усташа. Организовао отпор приликом ослобођења села Рибића.

6. Ракела Радослав, из Бихаћа. Познати усташа и шпијун усташке надзорне службе.

7.  Јеркић Фрања, из Добрвице. Заклети усташа и учесник у клању недужног становништва.

8. Оџић Хасан. Заклети усташа и пљачкаш.

9. Јанковић Тома, из Краља. Клао рањене Србе који су били покошени усташким митраљезом.

Ништа мањи нису ни злочини осталих стрељаних бандита из шИш усташке Личке бојне, који су се прикривали међу заробљеним домобранима да би избегли праведној казни за своје злочине.

Стрељање наших храбрих другова извршено је на нечувени и по међународном ратном праву недозвољени начин. За одмазду због зверског мучења и убијања бораца који су се с пушком у руци часно борили за своја права и права свога народа, стрељали смо не само 130 усташких бандита, већ и 130 четника — њихових савезника и саучесника слугу окупатора.

Упозоравамо крвожедне народне изроде, као и њихове још крвавије господаре, да ћемо и у будуће неумитно казнити извршиоце зверских убистава над заробљеницима и ненаоружаним припадницима наше војске или симпатизерима наше борбе.

Положај
18 новембра 1942 године

Ратни злочини у Другом светском рату у Југославији
Документи НОВЈ